b"\n_START_ARTICLE_\nS-valk\n_START_PARAGRAPH_\nS-valk ehk proteiin S (inglise keeles protein S) on paljudel selgroogsete loomade endoteeli, mis katab vere- ja l\xc3\xbcmfisoonte sisekesta ning s\xc3\xbcdame sisepinda, poolt s\xc3\xbcnteesitav K-vitamiiniga seotud plasma-gl\xc3\xbckoproteiin, mis toimib proteiin C (koagulatsioonifaktor XIV) kofaktorina ja osaleb vere h\xc3\xbc\xc3\xbcbimisprotsessides._NEWLINE_Inimestel kodeerib S-valku PROS1-geen.   _NEWLINE_Inimestel seostatakse S-valguga mitmeid kas p\xc3\xa4rilikke v\xc3\xb5i omandatud haiguslikke seisundeid, mida nimetatakse S-valgu vaeguseks (S-valgu puudulikkus) ja neid seostatakse ka K-vitamiini vaegusega. S-valgu vaegusele on iseloomulik trombooside (veeniummistuste) teke keha eri piirkondades._NEWLINE_S-valgu avastasid 1979. aastal Seattle'i teadlased ja selle linna j\xc3\xa4rgi on valk ka nimetuse saanud."